* 1. **Egy kis csipszológia**

**A csipsz története**

Egyszer volt, hol nem volt, több mint 160 éve történt… hogy egy George Crum nevű szakács elszegődött egy amerikai étterembe. (Mikor is volt az? Számoljuk ki!) Nap nap után telt, az emberek nagyon szerették a főztjét, és egyre többen látogattak el emiatt az étterembe messze földről is. Egy napos nyári délutánon, augusztus 24-én, egy ismeretlen utazó érkezett a vendéglőbe. Öltözetén és szolgáin is látszott, hogy rendkívül tehetős ember, aki azonban roppant mogorva volt, semmi nem felelt meg neki. Bármit hoztak, mindenen elégedetlenkedett, rázta a fejét, drágaköves gyűrűje csak úgy villogott a fényben, ahogy ingatta a mutatóujját. A leves nem volt elég meleg, a só nem volt elég ízes, az ital először túl hideg, majd túl meleg volt, a hús rágós, a sült krumpli pedig nem volt elég vékony. Sürgött-forgott az egész konyha, hogy kedvében járjon, de semmi nem felelt meg neki, a krumplit is állandóan visszaküldte a konyhára, arra hivatkozva, hogy túl vastag és nem elég ropogós. Crumnak se kellett több, egyre vékonyabb szeleteket készített, végül a túl igényes vendég bosszantására annyira vékony krumplit sütött, hogy már átsütött rajta a napsugár, és a villát sem lehetett beleszúrni. Remegő lábakkal vitte ki szegény pincér, gondolta magában, hogy ezt már bizonyosan a fejéhez vágja majd a vendég, és fel is út, le is út, mehet innen Isten hírével máshova munkát keresni. Megfagyott a levegő, minden szem reá szegeződött, és olyan mély csönd volt, hogy még a légy zümmögését is hallani lehetett. De lássatok csodát, ahelyett, hogy az így felszolgált burgonyát is visszaküldte volna a méltóságos ember, jó étvággyal elfogyasztotta. Nagyon ízlett neki, és gazdagon megjutalmazta a vendéglőst. Több se kellett a többi vendégnek, ők is kértek egy adaggal, és hamarosan még az Óperenciás tengeren túl is híre ment, hogy itt micsoda mennyei sült burgonyát lehet kapni. Így indult el hódító útjára a burgonyacsipsz.